מתחת לכיפה השקופה

מתחת לכיפה השקופה (באנגלית: Under the Dome) הוא רומן מדע בדיוני פוליטי משנת 2009 מאת הסופר האמריקאי סטיבן קינג. זהו הספר ה-58 שפרסם קינג, וזהו הרומן ה-48 שלו. הרומן מתמקד בעיירה קטנה במיין, ומספר סיפור מורכב, רב-דמויות, ופרספקטיבות מתחלפות, על האופן שבו תושבי העיירה מתמודדים עם האסון של ניתוק פתאומי מהעולם החיצון על ידי מחסום זכוכית בלתי עביר ובלתי נראה, שנראה כנופל מהשמיים והופך את הקהילה לעיר בעלת כיפה.

 תקציר העלילה 
הרומן מתרחש במשך שמונה ימים, בין 21 ל־28 באוקטובר 2017.

ב־21 באוקטובר, בשעה 11:44, העיירה הקטנה צ’סטר’ס מיל שבמדינת מיין שבארצות הברית מנותקת בפתאומיות מהעולם החיצון באמצעות כיפה שקופה, חצי־חדירה ובעלת צורה כיפתית, שמקורה אינו ידוע. הופעת הכיפה גורמת מיד לפציעות ולמוות, ולוכדת בעיירה את קפטן הצבא לשעבר דייל "ברבי" ברברה, שהיה בדרכו לעזוב את המקום בעקבות סכסוך מקומי. מפקד המשטרה, הווארד "דיוק" פרקינס, נהרג כאשר קוצב הלב שלו מתפוצץ בהתקרבות לכיפה.

ג’יימס "ביג ג’ים" רֶני, סגן ראש המועצה המקומית ויריבו של דיוק, מנצל את המשבר כדי להשתלט על העיירה. הוא ממנה את מקורבו הבלתי־כשיר פיטר רנדולף למפקד המשטרה, ומרחיב את הכוח המשטרתי באמצעות מועמדים מפוקפקים, בהם בנו ג’וניור וחבריו. ג’וניור סובל ממיגרנות קשות הנגרמות מגידול מוחי לא מאובחן, הפוגע בשפיותו; מבלי שאביו יודע זאת, הוא כבר רצח שתי צעירות עם הופעת הכיפה.

מחוץ לכיפה יוצר קולונל ג’יימס או’ קוקס קשר עם ג’וליה שומוויי, עורכת העיתון המקומי, ומבקש ממנה להעביר לברבי הוראה לפעול כסוכן ממשלתי למציאת מקור האנרגיה של הכיפה, המשוער להימצא בתוך העיירה. בצו נשיאותי מוחזר ברבי לשירות צבאי, מקודם בדרגת כבוד לקולונל, ומוענקת לו סמכות רשמית בעיירה – צעד המעורר התנגדות חריפה מצד ביג ג’ים ותומכיו. במקביל מגלה ברנדה פרקינס, אלמנתו של דיוק, קובץ המפליל את ביג ג’ים בפעילות פלילית.

בעוד ביג ג’ים מלבה פחד ואי־שקט כדי לבסס את שלטונו, ברבי, ג’וליה ותושבים נוספים מנסים למנוע הידרדרות. לאחר עימותים חוזרים, ברבי מופלל ונעצר באשמת רציחתם של מספר תושבים, בהם כומר המעורב בהלבנת כספים עבור ביג ג’ים וברנדה עצמה — שניהם נרצחו למעשה בידי ביג ג’ים. בזמן שברבי כלוא, מאתרים תושבים אחרים באמצעות מונה גייגר מתקן מסתורי בחווה נטושה, שמקורו נראה חוץ־ארצי. שלטונו של ביג ג’ים הופך אלים יותר, עד שתושבים פורצים את הכלא ומשחררים את ברבי, תוך הריגת ג’וניור רגעים לפני שהוא עומד לרצוח אותו.

קבוצת ההתנגדות נמלטת לחווה הנטושה, שם נוגעים אחדים במתקן וחווים חזיונות. הם מסיקים שהכיפה הוצבה בידי יצורים חוץ־ארציים המכונים "ראשי עור" ("ערצופים", בתרגום העברי), וכי מדובר ביצורים צעירים המשתמשים בבני האדם כמעין "חוות נמלים" לשם בידור.

במהלך "יום מבקרים", שבו תושבים מחוץ לכיפה יכולים להיפגש עם הכלואים בתוכה, שולח ביג ג’ים כוח משטרתי להשתלט מחדש על מעבדת מתאמפטמין ועל מאות מיכלי פרופאן המאוחסנים בה. העימות מדרדר לקרב יריות, שבסיומו מפוצץ אחד המעורבים (סם "שף" בושי) את המתקן. הפיצוץ, בשילוב הפרופאן והכימיקלים, יוצר סופת אש רעילה שמחריבה את רוב העיירה.

למעלה מאלף מתושבי צ’סטר’ס מיל נהרגים בשידור חי, והנותרים הולכים ומתים מחנק האוויר הרעיל. בין השורדים: קבוצת הפליטים בחווה, ילד חקלאי יתום המסתתר במרתף, וביג ג’ים עצמו במקלט אטומי. ביג ג’ים רוצח את עוזרו במאבק על החמצן, אך מת זמן קצר לאחר מכן כאשר הזיות גורמות לו לברוח אל האוויר הרעיל.

ברבי וג’וליה פונים למתקן הבקרה ומתחננים בפני שוביהם לשחררם. ג’וליה מצליחה ליצור קשר עם אחת מהיצורים, ומשכנעת אותה בחמלה כי בני האדם הם יצורים תבוניים בעלי חיים ממשיים. הכיפה מתרוממת ונעלמת, האוויר הרעיל מתפזר, ומה שנותר מצ’סטר’ס מיל משתחרר.

 הדמויות בספר 
 דמויות ראשיות 
 דייל "ברבי" ברברה – סגן בצבא ארצות הברית לשעבר (המכונה תחילה בטעות קפטן), שהפך לנווד לאחר פרישתו מהצבא. בעת הופעת הכיפה הוא נמצא בסמוך לשוליה, עד לאירוע שבו בעל־חיים נחתך לשניים לנגד עיניו. ברברה ניסה לעזוב את העיירה לאחר עימות עם ג’וניור רני וחבריו. בהמשך נבחר בידי ממשלת ארצות הברית לנהל את צ’סטר’ס מיל, לאחר שהוחזר לשירות פעיל וקודם לדרגת אלוף־משנה, בין היתר על סמך דו"ח חיובי של ג’ק ריצ’ר. מינויו מגביר את המתיחות בינו לבין ביג ג’ים וג’וניור, שמפלילים אותו ברציחות שביצעו. דייל הוא אחד מ־26 השורדים מהכיפה.
 ג’וליה שומוויי – עורכת ובעלת העיתון המקומי "הדמוקרט", אישה צינית ועצמאית, אף שהיא מזוהה פוליטית כרפובליקנית. משמשת כמתווכת בין קולונל קוקס לברבי באמצעות הטלפון הנייד שלה. בינה לבין ברבי מתפתח קשר רומנטי. מגיעה ממשפחה של אנשי תקשורת, ויועדה להצלחה מגיל צעיר. בריונות שחוותה בילדותה ששיאה נגמר בעימות, שינה את מסלולה האקדמי, אך גם מסייע לה בהמשך לגיבוש התוכנית לסיום המשבר. ג'ולייה היא אחת מ־26 השורדות.
 ג’יימס "ביג ג’ים" רני – סגן ראש המועצה המקומית, צמא־כוח, המבוסס חלקית על דמותו של דיק צ’ייני. בעל סוכנות רכב משומש ומעבדת מתאמפטמין מהגדולות בחוף המזרחי. לאחר מותו של מפקד המשטרה הופך לשליט בפועל של העיירה, תוך שליטה באנדי סנדרס ובפיטר רנדולף. רני רוצח מספר דמויות מרכזיות ואחראי בעקיפין למותם של רבים אחרים. מת ככל הנראה מהתקף לב ומאוויר רעיל, זמן קצר לאחר שיצא מהבונקר הגרעיני.
 ג’יימס "ג’וניור" רני – בנו האלים והבלתי יציב של ביג ג’ים. לאחר מינויו כ"סגן מיוחד" מגייס שוטרים נוספים עבור אביו. סובל מגידול מוחי המתחזה למיגרנות, ההופך אותו בהדרגה לפרנואיד ופסיכופתי. רוצח את אנג’י מקיין ואת דודִי סנדרס, ובהמשך גם שוטרים נוספים. נהרג לבסוף בידי ג’קי ווטינגטון.
 אריק "ראסטי" אוורט – עוזר רפואי רחום בבית החולים המקומי. נשוי לשוטרת לינדה אוורט ואב לשתי בנות. לאחר מות הרופא המקומי מטפל בפצועים רבים תוך שמירה על קור רוח. נעצר לאחר שאיים על ביג ג’ים, אך נמלט ומסייע להתנגדות. אריק הוא אחד מ־26 השורדים.
 ג’וזף "ג’ו הדחליל" מקלאצ’י – נער בן 13, בוגר וחכם לגילו. אחד הראשונים לנסות להבין את מקור הכיפה. מארגן מחאה ליד הכיפה ומסייע לברבי באיסוף ותיעוד מידע, כולל במהלך ניסיון הצבא להשמיד את הכיפה. ג'ו הוא אחד מ־26 השורדים.

 דמויות משניות 
 ברנדה פרקינס – אלמנתו של מפקד המשטרה דיוק פרקינס. חושפת קבצים המפלילים את ביג ג’ים בפעילות פלילית. נרצחת לאחר שמתעמתת עמו.
 פרנק דלספס – חברו של ג’וניור וארוסה של אנג’י מקיין. משתתף באונס קבוצתי של סמי בושי. נורה למוות בידי סמי בבית החולים.
 קרטר ת’יבודו – חברו החכם והמסוכן של ג’וניור. משמש לזמן קצר כשומר הראש של ביג ג’ים. נרצח בידי ביג ג’ים במקלט לאחר מאבק על החמצן.
 מלווין סירלס – חבר נוסף של ג’וניור, משתתף באונס סמי בושי. נהרג בפיצוץ תחנת הרדיו.
 ג’ורג’יה רו – בת זוגו של קרטר, סגנית מיוחדת ומשתתפת באונס. נרצחת בידי סמי בושי כנקמה.
 אנדי סנדרס – ראש המועצה המקומית, אלמן ואב לדודי סנדרס. נשלט בידי ביג ג’ים. לאחר מות בתו מדרדר להתמכרות לסמים ולבסוף מת בפיצוץ שיזם יחד עם "השף".
 פיל "השף" בושי – מואשם בבישול כמויות אדירות של קריסטל מת' בתחנת רדיו נוצרית, ומכאן שמו. אחראי לפיצוץ ההמוני שהחריב את העיירה וגרם למותם של רבים, כולל עצמו.
 פיטר רנדולף – מפקד המשטרה שמונה בידי ביג ג’ים, חסר יכולת וקל לשליטה. נהרג בידי אנדי סנדרס.
 אולי דינסמור – נער ששורד את השריפה הגדולה בהסתתרות במרתף תפוחי אדמה עם מכל ומסכת חמצן. אחד מ־26 השורדים.
 רומיאו "רומי" ברפי – בעל חנות כלבו, מסייע בחילוץ ברבי וראסטי ובהגעה למתקן החייזרי. אחד מ־26 השורדים.
 ג’קי ווטינגטון – שוטרת שפוטרה, מסייעת לבריחה מהכלא והורגת את ג’וניור. אחת מ־26 השורדות.
 פייפר ליבי – כומר קהילתי שאיבדה את אמונתה באל. אחת מ־26 השורדות.
 לינדה אוורט – שוטרת ואם לשתי בנות, פוטרה בשל נישואיה לראסטי. אחת מ־26 השורדות.
 ת’רסטון מרשל – פרופסור ורופא זמני. מת מחנק זמן קצר לפני הסרת הכיפה.
 קרולין סטרג’ס – בת זוגו של מרשל. נהרגת מירי תועה.
 אליס אפלטון – אחותו של איידן, מטופלת בידי מרשל וקרולין. אחת מ־26 השורדות.
 איידן אפלטון – אחיה הצעיר של אליס. מת מחנק לפני הסרת הכיפה.
 סמי בושי – אשתו של פיל. נאנסת בידי מספר שוטרים, נוקמת בהם ומתאבדת.
 אנג’י מקיין – מלצרית וארוסתו של פרנק. נרצחת בידי ג’וניור.
 לסטר קוגינס – כומר קנאי המעורב בסחר הסמים של ביג ג’ים. נרצח ומותו מיוחס לברבי.
 פרדי דנטון – שוטר קיצוני, רוצח מספר דמויות. נהרג בידי "השף".
 דודי סנדרס – בתו של אנדי. נרצחת בידי ג’וניור.
 רוז טוויצ’ל – בעלת בית הקפה המקומי ומעסיקתו של ברבי. אחת מ־26 השורדות.
 אנדראה גרינל – סגנית ראש המועצה, חושפת את תיק "ויידר" נגד ביג ג’ים. נרצחת בידי קרטר.
 ארני קאלברט – סבו של נורי. מסייע בבריחת ברבי ומת מחנק.
 סטייסי מוגין – מוקדנית משטרה שתכננה לסייע לברבי. נרצחת בידי ג’וניור.
 "סלופי" סם ורדרו – שיכור העיירה. מסייע ליצירת הקשר עם החייזרים ומת לאחר הסרת הכיפה.
 בני דרייק – חברו של ג’ו. מת מחנק לפני הסרת הכיפה.
 "אודרי" אוורט – כלבת המשפחה. מתה מחנק.
 נורי קאלברט – חברתו הקרובה של ג’ו. אחת מ־26 השורדות.
 קולונל ג’יימס קוקס – מפקדו לשעבר של ברבי, אחראי על הפיקוח מחוץ לכיפה.

שורדים אנושיים נוספים: דאוגי טוויצ’ל, ג’יני טומלינסון, ג’ינה בופאלינו, הארייט ביגלו, ג’אנל וג’ודי אוורט, פיט פרימן, טוני גואי, קלייר מקלאצ’י, ג’ואני קאלברט, אלווה דרייק, וולטר הקטן בושי וליסה ג’יימיסון. גם הכלב הוראס, כלבה של ג’וליה שומוויי, שורד.

 תהליך כתיבת הספר 
בינואר 2008 צוטט סטיבן קינג במגזין טיים, שאמר כי עם הרומן הבא שלו הוא "יהרוג הרבה עצים". הטיוטה הראשונה הושלמה בסוף אוגוסט 2008, ומשקל דפי הטיוטה הוא 8.6 ק"ג. קינג ציין שהספר כפול בגודלו מרומן קודם שלו, דומא קי, וכולל יותר מ־1,500 עמודי טיוטה, ומתמודד עם סוגיות דומות לאלו שבהעמדה, אך בצורה אלגוריתית יותר. קינג כינה את הרומן "מאוד, מאוד ארוך", וציין כי ניסה פרויקט דומה בצעירותו אך היה גדול מדי.

קינג קרא קטעים מהטיוטה הראשונה באירוע קריאה בספריית הקונגרס ב־4 באפריל 2008, ששודר ב־C-SPAN במסגרת Book TV ב־4 במאי 2008.

 הקשר ל"הקניבלים" 
"מתחת לכיפה השקופה" הוא חידוש חלקי של רומן שקינג ניסה לכתוב תחילה ב־1972 תחת אותו כותר ואז ב־1982 בשם "הקניבלים" ("The Cannibals"). לפי קינג, שתי הגרסאות הבלתי גמורות היו ניסיונות שונים להשתמש באותו הרעיון – כיצד אנשים מתנהגים כאשר מנותקים מהחברה שאליה שייכים. גרסתו החדשה של "מתחת לכיפה החופשה" נכתבה ברצינות רבה יותר, והחומר המקורי שאבד, שוחזר מהזיכרון על בסיס הפרק הראשון בלבד.

"The Cannibals" ("הקניבלים") היה רומן מוקדם ובלתי גמור של סטיבן קינג מ־1982, שבו הוא ניסה לבדוק את רעיון הבידוד האנושי – מה קורה לאנשים כשהם נתקעים במקום סגור. הספר תיאר דמויות הכלואות בבניין דירות, וכלל אלמנטים קומיים ומוזרים. קינג חשב שיהיה משעשע אם הם יתחילו לאכול זה את זה, ותיאר את הרומן כ"בלתי רגיל". החומר לא הושלם, וכלל כ־450 עמודים בכתב יד, אך פרק אחד ממנו שימש מאוחר יותר כבסיס לגרסתו הסופית והרצינית יותר של "מתחת לכיפה השקופה". בדבריו בספר לב המאפליה מציין קינג כי הרומן המקורי החל להיכתב חמש שנים קודם לכן בשם "Under the Dome" ("מתחת לכיפה"), אך לא הושלם.

ב־15 בספטמבר 2009 פרסם האתר הרשמי של קינג עותק פקסימילי בן 61 עמודים מתוך "הקניבלים", הכולל את ארבעת הפרקים הראשונים. ב־4 באוקטובר פורסמו 63 עמודים נוספים. הקטעים מראים שקינג חשב על רעיון הכיפה והבידוד הרבה לפני יציאת משפחת סימפסון – הסרט:"מספר גולשים באינטרנט העלו השערות לגבי דמיון לכאורה בין "מתחת לכיפה השקופה" לבין "משפחת סימפסון – הסרט, שם [...] ספרינגפילד מבודדת בתוך כיפת זכוכית גדולה [...]. אני לא יכול לדבר על כך באופן אישי, כי מעולם לא ראיתי את הסרט, והדמיון הגיע כהפתעה מוחלטת עבורי... אף על פי שאני יודע, מניסיון אישי, שהדמיון יתברר כאגבי. עבור הספקנים, קטע זה [מתוך "הקניבלים"] אמור להדגים שחשבתי על כיפה ובידוד הרבה לפני שהומר, מארג' וצאצאיהם המשעשעים הגיעו לתמונה".

 נושאים סביבתיים ופוליטיים 
קינג ציין בראיון ל־PopEater.com כי הספר עוסק בנושאים סביבתיים:"מההתחלה ראיתי בכך הזדמנות לכתוב על הבעיות האקולוגיות החמורות שעומדות בפני העולם. אנחנו כולם חיים תחת כיפה – יש לנו את העולם הקטן שלנו, והדבר נראה ככול מה שיש".בראיון ל־Star Tribune אמר קינג כי הרעיון הוא אלגוריה טבעית:"זה עובד כמו "חוות החיות": ניתן לקרוא זאת כסיפור על בעלי חיים, וכשהאדם גדל מבין שמדובר בקומוניזם, קפיטליזם, פשיזם. הרעיון של בידוד האנשים מאפשר להתמודד עם השאלות שאנו פוגשים – אנחנו כוכב כחול בפינה של הגלקסיה, וצריכים להתמודד עם זה בעצמנו. כולנו תחת הכיפה".בנוגע לפוליטיקה, קינג אמר לטיים:"כעסתי על חוסר יכולת. הייתי שמאלי־מרכז. לא ראיתי הצדקה למלחמה בעיראק. אחרי 9/11, ממשלת בוש נראתה כמו ילד כועס שמכה את הראשון שנקרה בדרכו. אני הכנסתי הרבה מזה לספר, תוך שימוש בדינמיקה של בוש–צ’ייני למנהיגי העיירה".לפי קינג, "מתחת לכיפה השקופה" משקף גרסה אפוקליפטית של עקרון פיטר ברמה של עיירה קטנה, ומעביר ביקורת על מנהיגות חסרת כושר והומור שחור סביב כוח וכישלון מוסרי.

 פרסום 
מהדורת הנייר של מייד אחרי השקיעה, שיצאה לאור ב־29 בספטמבר 2009, כללה קטע מהרומן. קטע נוסף בן 4,000 מילים פורסם בגיליון אנטרטיינמנט ויקלי מ־6 בנובמבר 2009 (#1074).

עטיפת הטיוטה הראשוני פורסמה באתרי קמעונאות מקוונים כמו אמזון ובראנס אנד נובל עם הכיתוב "cover to be unveiled" ("עטיפה שתיחשף"). בסוף אוגוסט 2009 נחשף שעטיפת הספר הרשמי ייחשף ב־5 באוקטובר 2009, כאשר חלקים ממנו הוצגו ב־21, 25 ו־28 בספטמבר. העיצוב סומן כסטייה מכיסויי הספרים המאויירים הקודמים של קינג, ומשלב איור, צילום והדמיות תלת־ממדיות. העיצוב הסופי הופץ בשתי גרסאות: עם כיתוב לבן וכיתוב אפור כהה פחות נפוץ.

ב־16 בדצמבר 2009 ערך קינג חתימת ספרים בבית הקולנוע Magic Lantern בברדיג'דון, מיין – העיר שעליה מבוססת צ’סטר'ס מיל הבדיונית. הוא הופיע גם בתוכניות טלוויזיה, והסביר את הדמיון בין העיר האמיתית והעיירה הבדיונית:"אני גר 18 מיל מהעיר וחייתי שם זמן רב. הסתכלתי על תחנת המשטרה – זו תחנת המשטרה בספר. השתמשתי בגאוגרפיה, באגם; הכל שם".ברידג'דון (מיין)  שימשה גם כרקע ל"הערפל" (1980). ביום צאת הספר היה קינג בניו יורק, ב־TimesCenter, לקידום הספר.

באמצע אוקטובר הפך "מתחת לכיפה השקופה" לאחד הספרים בהזמנה מוקדמת במחיר מוזל במיוחד באמזון, וולמארט וטארגט, והוביל ל"מלחמת מחירים" בין הרשתות. מחיר הספר, שעמד בדרך כלל על כ-25 דולר למהדורה קשיחה, נקבע ב-9 דולר בלבד. בהמשך וולמארט הנמיכה את המחיר ל-8.98 דולר כולל משלוח חינם, וטארגט הציבה מחיר של 8.99 דולר.

 שיווק ויראלי 
יצרו מספר אתרי אינטרנט המבוססים על מקומות פופולריים בספר, כולל "סוכנות הרכב של ביג ג’ים רני", בית הקפה "Sweet Briar Rose", ועיתון "צ'סטרס מיל 'הדמוקרט'". בנוסף, התקיים משחק מציאות חלופית (ARG) שהשתמש בכל האתרים, החל מהבלוג של ג’ו הדחליל.

 מהדורות מוגבלות 
מהדורת אוסף (25,000 עותקים) ומהדורת חתומים (1,500 עותקים) פורסמו במקביל למהדורה הרגילה. מהדורות אלו כוללות: עטיפה ללא כיתוב, רצועה ניתנת להסרה עם שם המחבר וכותר, מפה צבעונית של העיירה בדפי הקידמה (במקום שחור־לבן במהדורה הרגילה), 27 איורים של מאטיו דיפישל (הניו יורקר), סרט סימון, וחבילת קלפים עם האיורים. העותקים מודפסים על נייר מיוחד עם כריכה שונה.

מהדורה חתומה ומספרת בבריטניה, בהוצאה Hodder & Stoughton, נמכרה בבלעדיות ב-Hatchard’s ו-Waterstones, ומוגבלת ל-500 עותקים. היא כללה דפי קידמה צבעוניים, 27 קלפי אספנים עם איורים של דיפי, וארוזה במארז קשיח.

 ביקורות 
הסופר דן סימונס, שקינג שלח לו את כתב היד כמתנה, כתב ב־5 במאי 2009 שהספר הוא "עצום, נדיב, מתפרס, מלא אנרגיה [...] מהנה ומרשים ביותר". פבלישרס ויקלי (11 בספטמבר 2009) תיאר את הספר כ"מורכב וממגנט באופן בלתי ניתן להתנגדות", וציין שהוא כולל "נושאים ודימויים מהספרים הקודמים של קינג, ובזמן שהספר אינו נושא את המשקל המוסרי של "העמדה", הוא מספק חוויית קריאה רציפה ומעוררת מחשבה על יכולתנו לטוב ולרע".

ביקורת ל-"The Plain Dealer"  תיארה את הספר כ"רומן אזהרה רחב ממדים", "עמוס, שאפתני, ארוך מדי אך ממכר, וסיפור על אכזריות אנושית שמונעת מרצונות כוח, הנאה ומין". USA Today כינה את הספר ""מרתק ודוחף קדימה" ו"ממכר להחריד", וציין שניתן ליהנות ממנו גם בשל המסרים המטאפוריים על דומיננטיות אמריקאית, חופש העיתונות, עינויים וניצול סביבתי, וגם כסיפור בלבד. לוס אנג'לס טיימס תיאר את הספר כ"מרשים, עם פרוזה צלולה ודייקנות מצמררת".

ג’נט מסלין (הניו יורק טיימס) כתבה שהספר "נושא את היקף וטעם ה-"literary Americana" (מונח הכולל את כל היצירה הספרותית שנכתבת בארצות הברית או על ידי סופרים אמריקאים, המשקפת את התרבות, ההיסטוריה, החברה והזהות האמריקאית), וציינה:"קשה להרים את הספר, וקשה עוד יותר להניחו בצד".לדבריו של טד אנתוני מ-Associated Press, "מתחת לכיפה השקופה" הוא יצירה שמשלבת פופ ואמנות גבוהה ומצליחה ללכוד את רוח התקופה הלאומית בשלב יוצא דופן בהיסטוריה האמריקאית. ניל גיימן ציין בבלוגו ב־9 בנובמבר 2009 כי "מתחת לכיפה השקופה" היה אחד מספריו האהובים בשנה זו.

עם זאת, ביקורות ביקורתיות ציינו ליקויים: ג’יימס פארקר מהניו יורק טיימס כתב שהספר מכיל משפטים חלשים אך אין להיבהל מהשימוש המהיר של קינג בדימויים וחלופות קולנועיות. ניו יורק פוסט ציין שהספר חולק חלק מהחסרונות של העמדה, כולל "אסון בלתי צפוי" שמוחק חלק מהדמויות באופן שרירותי. ג’ון דגדייל (סאנדיי טיימס) טען שהחלוקה הפשוטה בין "טובים לרעים", השימוש בכוח קסום והסיום הסנטימנטלי מונעים מהקורא לקחת ברצינות את החזון הסוציו־פוליטי של קינג.

 עיבוד טלוויזיוני 

לאחר פרסום הספר, הודיעה דרימוורקס של סטיבן ספילברג על פיתוח מיני-סדרה בכבלים המבוססת על הרומן, כשספילברג וקינג מונו כמפיקים בפועל. בריאן ק. ווהן שימש כמעבד הספר לתסריט, וכתב את הפרק הראשון שבויים על ידי נילס ארדן אופלב. הסדרה עלתה לאוויר ב־24 ביוני 2013 ושברה שיאים בצפייה כפרימיירה דרמטית קיצית, עם למעלה מ-13 מיליון צופים. הסדרה שודרה במשך שלוש עונות והסתיימה ב־10 בספטמבר 2015.

קישורים חיצוניים


 הערות שוליים 

קטגוריה:ספרי 2010
קטגוריה:ספרי אימה
קטגוריה:ספרי הוצאת מודן
קטגוריה:סטיבן קינג
קטגוריה:ספרים אמריקאיים
קטגוריה:ספרים שעובדו לסדרות טלוויזיה